# vairāgya-śatakam

śrī-bhartṛhareḥ

I used the Vidya Bhavan Sanskrit Granthamala (#67) edition from Chowkhamba (1988) to do this transcription. It really needs a critical reading, as there seem to be several extant editions with different numberings and many interpolated verses. This text could use proofreading before we post another version of the text on line. (JKB)

cūḍottaṁsita-candra-cāru-kalikā-cañcac-chikhā-bhāsvaro

līlā-dagdha-vilola-kāma-śalabhaḥ śreyo-daśāgre sphuran |

antaḥ-sphūrjad-apāra-moha-timira-prāg-bhāram uccāṭayan

śvetaḥ-sadmani yogināṁ vijayate jñāna-pradīpo haraḥ ||1||

bhrāntaṁ deśam aneka-durga-viṣamaṁ prāptaṁ na kiñcit phalaṁ

tyaktvā jāti-kulābhimānam ucitaṁ sevā kṛtā niṣphalā |

bhuktaṁ māna-vivarjitaṁ para-gṛheṣv āśaṅkayā kākavat

tṛṣṇe jṛmbhasi pāpa-karma-piśune nādyāpi santuṣyasi ||2||

utkhātaṁ nidhi-śaṅkayā kṣiti-talaṁ dhmātā girer dhātavo

nistīrṇaḥ saritāṁ patir nṛpatayo yatnena santoṣitāḥ |

mantrārādhana-tat-pareṇa manasā nītāḥ śmaśāne niśāḥ

prāptaḥ kāṇa-varāṭako’pi na mayā tṛṣṇe sakāmā bhava ||3||

khalālāpāḥ sauḍhāḥ katham api tad-ārādhana-parai-

rnigṛhyāntar-bāṣpaṁ hasitam api śūnyena manasā |

kṛto vitta-stambha-pratihata-dhiyām añjalir api

tvam āśe moghāśe kima aparam ato nartayasi mām ||4||

amīṣāṁ prāṇānāṁ tulita-visinī-patra-payasāṁ

kṛte kiṁ nāsmābhir vigalita-vivekair vyavasitam |

yad-āḍhyānām agre draviṇa-mada-niḥsaṁjña-manasāṁ

kṛtaṁ māva-vrīḍair nija-guṇa-kathā-pātakam api ||5||

kṣāntaṁ na kṣamayā gṛhocita-sukhaṁ tyaktaṁ na santoṣataḥ

soḍho duḥsaha-śīta-tāpa-pavana-kleśo na taptaṁ tapaḥ |

dhyātaṁ vittam ahar-niśaṁ nityamita-prāṇair na śambhoḥ padaṁ

tat-tat-karma kṛtaṁ yad eva munibhis tais taiḥ phalair vañcitāḥ ||6||

bhogā na bhuktā vayam eva bhuktās

tapo na taptaṁ vayam eva taptāḥ |

kālo na yāto vayam eva yātā-

stṛṣṇā na jīrṇā vayam eva jīrṇāḥ ||7||

balibhir mukham ākrāntaṁ palitenāṅkitaṁ śiraḥ |

gātrāṇi śithilāyante tṛṣṇaikā taruṇāyate ||8||

viveka-vyākośe vidadhati same śāmyati tṛṣā

pariṣvaṅge tuṅge prasaratitarāṁ sā pariṇatā |

jarājīrṇaiśvarya-grasana-gahanākṣepa-kṛpaṇa-

stṛṣāpātraṁ yasyāṁ bhavati marutām apy adhipatiḥ ||\*||

nivṛttā bhogecchā puruṣa-bahu-māno’pi galitaḥ

samānāḥ svar-yātāḥ sapadi suhṛdo jīvita-samāḥ |

śanair yaṣṭy utthānaṁ ghana-timira-ruddhe ca nayane

aho mūḍhaḥ kāyas tad api maraṇāpāya-cakitaḥ ||9||

āśā nāma nadī manoratha-jalā tṛṣṇā-taraṅgākulā

rāga-grāhavatī vitarka-vihagā dhairya-druma-dhvaṁsinī |

mohāvarta-sudustarātigahanā prottuṅga-cintā-taṭī

tasyāḥ para-gatā viśuddham alaso nandanti yogīśvarāḥ ||10||

na saṁsārotpannaṁ caritam anupaśyāmi kuśalaṁ

vipākaḥ puṇyānāṁ janayati bhayaṁ me vimṛśataḥ |

mahadbhiḥ puṇyaughaiś cira-parigṛhītāś ca viṣayā

mahānto jāyante vyasanam iva dātuṁ viṣayiṇām ||11||

avaśyaṁ yātāraś cirataram uṣitvāpi viṣayā

viyoge ko bhedas tyajati na jano yat svayam amūn |

vrajantaḥ svātantryād atula-paritāpāya manasaḥ

svayaṁ tyaktā hy ete śama-sukham anantaṁ vidadhati ||12||

brahma-jñāna-viveka-nirmala-dhiyaḥ kurvanty aho duṣkaraṁ

yan muñcanty upabhoga-bhāñjy api dhanāny ekāntato niḥspṛhāḥ |

samprātān na purā na samprati na ca prāptau dṛḍha-pratyayān

vāñchā-mātra-parigrahān api paraṁ tyaktuṁ na śaktā vayam ||13||

dhanyānāṁ giri-kandareṣu vasatāṁ jyotiḥ paraṁ dhyāyatā-

mānandāśru-jalaṁ pibanti śakunā niḥśaṅkam aṅkeśayāḥ |

asmākaṁ tu manorathoparacita-prāsāda-vāpī-taṭa-

krīḍā-kānana-keli-kautuka-juṣām āyuḥ paraṁ kṣīyate ||14||

bhikṣā-śataṁ tad api nīrasam eka-bāraṁ

śayyā ca bhūḥ parijano nija-deha-mātram |

vastraṁ viśīrṇa-śata-khaṇḍa-mayī ca kanthā

hā hā tathāpi viṣayā na parityajanti ||15||

stanau māṁsa-granthī kanaka-kalaśāv ity upamitī

mukhaṁ śleṣmāgāraṁ tad api ca śaśāṅkena tulitam |

sravan-mūtra-klinnaṁ kari-vara-śira-spardhi jaghanaṁ

muhur nindyaṁ rūpaṁ kavi-jana-viśeṣair guru-kṛtam ||16||

eko rāgiṣu rājate priyatamā-dehārdha-hārī haro

nīrāgeṣu jano vimukta-lalanāsaṅgo na yasmāt paraḥ |

durvāra-smara-bāṇa-pannaga-viṣa-vyābiddha-mugdho janaḥ

śeṣaḥ kāma-viḍambitān na viṣayān bhoktuṁ na moktuṁ kṣamaḥ ||17||

ajānan dāhātmyaṁ patatu śalabhas tīvra-dahane

sa mīno’py ajñānād baḍiśa-yutam aśnātu piśitam |

vijānanto’py ete vayam iha viyaj jāla-jaṭilān

na muñcāmaḥ kānām ahaha gahano moha-mahimā ||18||

tṛṣā śuṣyaty āsye pibati salilaṁ śīta-madhuraṁ

kṣudhārtaḥ śālyannaṁ kavalayati māṁsādi-kalitam |

pradīpte kāmāgnau sudṛḍhataram āliṅgati vadhūṁ

pratīkāraṁ vyādhaḥ sukham iti viparyasyati janaḥ ||19||

tuṅgaṁ veśma sutāḥ satām abhimatāḥ saṅkhyātigāḥ sampadaḥ

kalyāṇī dayitā vayaś ca navam ity ajñāna-mūḍho janaḥ |

matvā viśvam anaśvaraṁ niviśate saṁsāra-kārā-gṛhe

saṁdṛśya kṣaṇa-bhaṅguraṁ tad akhilaṁ dhanyas tu sannyasyati ||20||

dīnā dīna-mukhaiḥ sadaiva śiśukairākṛṣṭa-jīrṇāmbarā

krośadbhiḥ kṣudhitair niranna-vidhurā dṛśyā na ced gehinī |

yācñā-bhaṅga-bhayena gadgada-gala-truṭyad-vilīnākṣaraṁ

ko dehīti vadet sva-dagdha-jaṭharasyārthe manasvī pumān ||21||

abhimata-mahāmāna-granthi-prabheda-paṭīyasī

gurutara-guṇa-grāmābhoja-sphuṭojjvala-candrikā |

vipula-vilal-lajjā-vallī-vitāna-kuṭhārikā

jaṭhara-piṭharī duspureyaṁ karoti viḍambanam ||22||

puṇye grāme vane vā mahati sita-paṭac-channa-pālī kapāliṁ

hy ādāya nyāya-garbha-dvija-huta-huta-bhug dhūma-dhūmropakaṇṭhe |

dvāraṁ dvāraṁ praviṣṭo varam udara-darī-pūraṇāya kṣudhārto

mānī prāṇaiḥ sanātho na punar anudinaṁ tulya-kulyesu dīnaḥ ||23||

gaṅgā-taraṅga-kaṇa-śīkara-śītalāni

vidyādharādhyuṣita-cāru-śilā-talāni |

sthānāni kiṁ himavataḥ pralayaṁ gatāni

yat sāvamāna-para-piṇḍa-ratā manuṣyāḥ ||24||

kiṁ kandāḥ kandarebhyaḥ pralayam upagatā nirjharā vā giribhyaḥ

pradhvastā vā tarubhyaḥ sarasa-gala-bhṛto valkalinyaś ca śākhāḥ |

vīkṣyante yan mukhāni prasabham apagata-praśrayāṇāṁ khalānāṁ

duḥkhāpta-svalpa-vitta-smaya-pavana-vaśānartita-bhrū-latāni ||25||

puṇyair mūla-phalais tathā praṇayinīṁ vṛttiṁ kuruṣvādhunā

bhū-śayyāṁ nava-pallavair akṛpaṇair uttiṣṭha yāvo vanam |

kṣudrāṇām aviveka-mūḍha-manasāṁ yatreśvarāṇāṁ sadā

vitta-vyādhi-vikāra-vihvala-girāṁ nāmāpi na śrūyate ||26||

phalaṁ svecchā-labhyaṁ prativanam akhedaṁ kṣitiruhāṁ

payaḥ sthāne sthāne śiśira-madhuraṁ puṇya-saritām |

mṛdu-sparśā śayyā sulalita-latā-pallava-mayī

sahante santāpaṁ tad api dhanināṁ dvāri kṛpaṇāḥ ||27||

ye vartante dhana-pati-puraḥ prārthanā-duḥkha-bhājo

ye cālpatvaṁ dadhati viṣayākṣepa-paryāpta-buddheḥ |

teṣām antaḥ-sphurita-hasitaṁ vāsarāṇi smareyaṁ

dhyāna-cchede śikhari-kuhara-grāva-śayyā-niṣaṇṇaḥ ||28||

ye santoṣa-nirantara-pramuditas teṣāṁ na bhinnā mudo

ye tv anye dhana-lubdha-saṅkala-dhiyas tesāṁ na tṛṣṇāhatā |

itthaṁ kasya kṛte kutaḥ sa vidhinā kīdṛk-padaṁ sampadāṁ

svātmany eva samāpta-hema-mahimā merur na me rocate ||29||

bhikṣāhāram adainyam apratisukhaṁ bhīticchidaṁ sarvato

durmātsarya-madābhimāna-mathanaṁ duḥkhaugha-vidhvaṁsanam |

sarvatrānvaham aprayatna-sulabhaṁ sādhu-priyaṁ pāvanaṁ

śambhoḥ satram avāyam akṣaya-nidhiṁ śaṁsanti yogīśvarāḥ ||30||

bhoge rogamayaṁ kule cyuti-bhayaṁ vitte nṛpālād bhayaṁ

māne dhainya-bhayaṁ bale ripu-bhayaṁ rūpe jarāya bhayam |

śāstre vādibhayaṁ guṇe khala-bhayaṁ kāye kṛtāntād bhayaṁ

sarvaṁ vastu bhayānvitaṁ bhuvi nṝṇāṁ vairāgyam evābhayam ||31||

ākrāntaṁ maraṇena janma jarasā cātyujjvalaṁ yauvanaṁ

santoṣo dhana-lipsayā śama-mukhaṁ prauḍhāṅganā-vibhramaiḥ |

lokair matsaribhir guṇā vana-bhuvo vyālair nṛpā durjanair

asthairyeṇa vibhūtayo’py apahatā grastaṁ na kiṁ kena vā ||32||

ādhi-vyādhi-śatair janasya vividhair ārogyam unmūlyate

lakṣmīr yatra patanti tatra vivṛta-dvārā iva vyāpadaḥ |

jātaṁ jātam avaśyam āśu vivaśaṁ mṛtyuḥ karoty ātmasāt

tat kiṁ tena niraṅkuśena vidhinā yan nirmitaṁ susthiram ||33||

bhogās tuṅgataraṅga-bhaṅga-taralāḥ prāṇāḥ kṣaṇa-dhvaṁsinaḥ

stokāny eva dināni yauvana-sukhaṁ sphūrtiḥ priyāsu sthitā |

tat-saṁsāram asāram eva nikhilaṁ buddhvā budhā bodhakā

lokānugraha-peśalena manasā yatnaḥ samādhīyatām ||34||

bhogā megha-vitāna-madhya-vilasat-saudāminī-cañcalā

āyur vāyu-vighaṭṭitābja-paṭalī-līnāmbuvad bhaṅguram |

līlā yauvana-lālasās tanubhṛtām ity ākalayya drutaṁ

yoge dhairya-samādhi-siddhi-sulabhe buddhiṁ vidadhvaṁ budhāḥ ||35||

āyuḥ kallola-lolaṁ katipaya-divasa-sthāyinī yauvana-śrīr

arthāḥ saṅkalpa-kalpā ghana-samaya-taḍid-vibhramā bhoga-pūgāḥ |

kaṇṭhāśleṣopagūḍha tad api ca na ciraṁ yat priyābhaḥ praṇītaṁ

brahmaṇy āsakta-cittā bhavata bhavamayāmbhodhi-pāraṁ tarītum ||36||

kṛcchreṇāmedhya-madhye niyamita-tanubhiḥ sthīyate garbha-vāse

kāntā-viśleṣa-duḥkha-vyatikara-viṣamo yauvane copabhogaḥ |

vāmākṣīṇām avajñā-vihasita-vasatir vṛddha-bhāvo’nyasādhuḥ

saṁsāre re manuṣyā vadata yadi sukhaṁ svalpam apy asti kiñcit ||37||

vyāghrīva tiṣṭhati jarā paritarjayantī

rogāś ca śatrava iva praharanti deham |

āyuḥ parisravanti bhinna-ghaṭā-divāmbho

lokas tathāpy ahitam ācaratīti citram ||38||

bhogā bhaṅgura-vṛttayo bahuvidhās tair eva cāyaṁ bhava-

stat kasyeha kṛte paribhramata re lokāḥ kṛtaṁ ceṣṭataiḥ |

āśā-pāśa-śatāpaśānti-viśadaṁ cetaḥ-samādhīyatāṁ

kāmotpatti-vaśāt svadhāmani yadi śraddeyam asmad-vacaḥ ||39||

sakhe dhanyāḥ kecit truṭita-bhava-bandha-vyatikarā

vanānte cittāntar-viṣam aviṣayāśīt-viṣa-gatāḥ |

śarac-candra-jyotsnādhavala-gaganābhoga-subhagāṁ

nayante ye rātriṁ sukṛta-caya-cintaika-śaraṇāḥ ||\*||

brahmendrādi-marud-gaṇāṁs tṛṇa-kaṇān yatra sthito manyate

yat-svādād virasā bhavanti vibhavās trailokya-rājyādayaḥ |

bhogaḥ ko’pi sa eva eka paramo nityodito jṛmbhate

bhoḥ sādho kṣaṇa-bhaṅgure tad itare bhoge ratiṁ mā kṛthāḥ ||40||

sā ramyā nagarī mahān sa nṛpatiḥ sāmanta-cakraṁ ca tat

pārśve tasya ca sā vidagdha-pariṣat tāś candra-bimbānanāḥ |

udvṛttaḥ sa rāja-putra-nivahas te vandinas tāḥ kathāḥ

sarvaṁ yasya vaśād agāt smṛti-pathaṁ kālāya tasmai namaḥ ||41||

yatrānekaḥ kvacid api gṛhe tatra tiṣṭhaty athaiko

yatrāpy ekas tad anu bahavas tatra naiko’pi cānte |

itthaṁ nayau rajani-divasau lolayan dvāv ivākṣau

kālaḥ kalyo bhuvana-phalake kraḍati prāṇi-śāraiḥ ||42||

ādityasya gatāgatair aharahaḥ saṁkṣīyate jīvitaṁ

vyāpārair bahu-kārya-bhāra-gurubhiḥ kālo’pi na jñāyate |

dṛṣṭvā janma-jarā-vipatti-maraṇaṁ trāsaś ca notpadyate

pītvā mohamayīṁ pramāda-madirām unmatta-bhūtaṁ jagat ||43||

rātriḥ saiva punaḥ sa eva divaso matvā mudhā jantavo

dhāvanty udyaminas tathaiva nibhṛta-prārabdha-tat-tat-kriyāḥ |

vyāpāraiḥ punar-ukta-bhūta-viṣayair itthaṁ vidhenāmunā

saṁsāreṇa kadarthitā vayam aho mohān na lajjāmahe ||44||

na dhyānaṁ padam īśvarasya vidhivat saṁsāra-vicchittaye

svarga-dvāra-kapāṭa-pāṭana-paṭur dharmo’pi nopārjitaḥ |

nārī-pīna-payodharoru-yugalaṁ svapne’pi nāliṅgitaṁ

mātuḥ kevalam eva yauvana-vana-cchede kuṭhārā vayam ||45||

nābhyastā prativādi-vṛnda-damanī vidyā vinītocitā

khaḍgāgraiḥ kari-kumbha-pīṭha-dalanair nākaṁ na nītaṁ yaśaḥ |

kāntākomala-pallavādhara-rasaḥ pīto na candrodaye

tāruṇyaṁ gatam eva niṣphalam aho śūnyālaye dīpavat ||46||

vidyā nādhigatā kalaṅka-rahitā vittaṁ ca nopārjitaṁ

śuśrūṣāpi samāhitena manasā pitror na sampāditā |

ālolāyata-locanāḥ priyatamāḥ svapne’pi nāliṅgitāḥ

kālo’yaṁ para-piṇḍa-lolupatayā kākair iva preryate ||47||

vayaṁ yebhyo jātāś cira-parigatā eva khalu te

samaṁ yaiḥ saṁvṛddhāḥ smṛti-viṣayatāṁ te’pi gamitāḥ |

idānīm ete smaḥ pratidivasam āsanna-patanā

gatās tulyāvasthāṁ sikatilanadī-tīra-tarubhiḥ ||48||

āyur varṣa-śataṁ nṝṇāṁ parimitaṁ rātrau tad-ardhaṁ gataṁ

tasyārdhasya parasya cārdham aparaṁ bālatva-vṛddhatvayoḥ |

śeṣaṁ vyādhi-viyoga-duḥkha-sahitaṁ sevādibhir nīyate

jīve vārita-raṅga-cañcalatare saukhyaṁ kutaḥ prāṇinām ||49||

kṣaṇaṁ bālo bhūtvā kṣaṇam pai yuvā kāma-rasikaḥ

kṣaṇaṁ vittair hīnaḥ kṣaṇam api ca sampūrṇa-vibhavaḥ |

jarā-jīrṇair aṅgair naṭa iva balī-maṇḍita-tanūr

naraḥ saṁsārānte viśati yamadhānīya-vanikām ||50||

tvaṁ rājā vayam apy upāsita-guru-prajñābhimānonnatāḥ

khyātas tvaṁ vibhavair yaśāṁsi kavayo dikṣu pratanvanti naḥ |

itthaṁ māna-dhanāti-dūram ubhayor apy āvayor antaraṁ

yady asmāsu parāṅmukho’si vayam apy ekāntato niḥspṛhā ||51||

arthānām īśiṣe tvaṁ vayam api ca girām īśmahe yāvad arthaṁ

śūras tvaṁ vādi-darpa-vyupaśamana-vidhāva-kṣayaṁ pāṭavaṁ naḥ |

sevante tvāṁ dhanāḍhyā matimalahatayemām api śrotu-kāmā-

mayy apy āsthā na te cet tvayi mama nitarām eva rājann anāsthā ||52||

vayam iha parituṣṭā valkalais tvaṁ dukūlaiḥ

sama iha paritoṣo nirviśeṣo viśeṣaḥ |

sa tu bhavatu daridro yasya tṛṣṇā viśālā

manasi ca parituṣṭe ko’rthavān ko daridraḥ ||53||

phalam alam aśanāya svādu pānāya toyaṁ

kṣitir api śayanārthaṁ vāsase valkalaṁ ca |

nava-ghana-madhupāna-bhrānta-sarvendriyāṇā-

mavinayam anumantuṁ notsahe durjanānām ||54||

aśnīmahi vayaṁ bhikṣām āśāvāso vasīmahi |

śayīmahi mahī-pṛṣṭhe kurvīmahi kim īśvaraiḥ ||55||

na naṭā nā viṭā na gāyakā na ca sabhyetara-vāda-cuñcavaḥ |

nṛpam īkṣitum atra ke vayaṁ stana-bhārān amitā na yoṣitaḥ ||56||

vipula-hṛdayair īśair etaj jagaj janitaṁ purā

vidhṛtam aparair dattaṁ cānyair vijitya tṛṇaṁ yathā |

iha hi bhuvanāny anyair dhīrāś caturdaśa bhuñjate

katipaya-pura-svāmye puṁsāṁ ka eṣa mada-jvaraḥ ||57||

abhuktāyāṁ yasyāṁ kṣaṇam api na yātaṁ nṛpa-śatair

dhuvas tasyā lābhe ka iva bahumānaḥ kṣiti-bhṛtām |

tad-aṁśasyāpy aṁśe tad-avaya-leśe’pi patayo

viṣāde kartavye vidadhati jaḍāḥ pratyuta mudam ||58||

mṛt-piṇḍo jala-rekhayā bala-yatiḥ sarvo’py ayaṁ nanv aṇuḥ

svāṁśīkṛtya sa eva saṅgara-śatai rājñāṁ gaṇā bhuñjate |

ye dadyur dadato’thavā kim aparaṁ kṣudrā daridraṁ bhṛśaṁ

dhig dhik tān puruṣādhamān dhanakaṇān vāñchanti tebhyo’pi ye ||59||

sa jātaḥ ko’py āsīn madana-ripuṇā mūrdhni dhavalaṁ

kapālaṁ yasyoccair vinihitam alaṅkāra-vidhaye |

nṛbhiḥ prāṇa-trāṇa-pravaṇa-matibhiḥ kaiścid adhunā

namadbhiḥ kaḥ puṁsām ayam atula-darpa-jvara-bharaḥ ||60||

pareṣāṁ cetāṁsi pratidivasam ārādhya bahudhā

prasādaṁ kiṁ netuṁ viśasi hṛdaya kleśa-kalitam |

prasanne tvayy antaḥ-savayamudita-cintāmaṇi-gaṇo

viviktaḥ saṅkalpaḥ kim abhilaṣitaṁ puṣyati na te ||61||

satyām eva trilokī-sariti hara-śiraś cumbinīvac chaṭāyāṁ

sad-vṛttiṁ kalpayantyāṁ baṭa-viṭapa-bhavair valkalaiḥ sat-phalaiś ca |

ko’yaṁ vidvān vipatti-jvara-janita-rujātīva-duḥkhāsikānāṁ

vaktraṁ vīkṣeta duḥsthe yadi hi na vibhṛyāt sve kuṭumbe’nukampām ||\*||

paribhramasi kiṁ mudhā kvacana citta viśrāmyatāṁ

svayaṁ bhavati yad yathā bhavati tat tathā nānyathā |

atītam ananusmarann api ca bhāvya-saṅkalpaya-

nnatarkita-samāgamānubhavāmi bhoganāham ||62||

etasmād viramendriyārtha-gahanādāyāsakād āśraya-

śreyo-mārgam aśeṣa-duḥkha-śamana-vyāpāra-dakṣaṁ kṣaṇāt |

svātmībhāvam upaihi santyaja nijāṁ kallola-lolaṁ gatiṁ

mā bhūyo bhaja bhaṅgurāṁ bhava-ratiṁ cetaḥ prasīdādhunā ||63||

mohaṁ mārjaya tām upārjaya ratiṁ candrārdha-cūḍāmaṇau

cetaḥ svarga-taraṅgiṇī-taṭa-bhuvām āsaṅgam aṅgīkuru |

ko vā vīciṣu budbudeṣu ca taḍil-lekhāsu ca śrīṣu ca

jvālāgreṣu ca pannageṣu sarid-vegeṣu ca ca-pratyayaḥ ||64||

cetaś cintaya mā ramāṁ sakṛd imām asthāyinīm āsthayā

bhūpāla-bhrukuṭī-kuṭī-viharaṇa-vyāpāra-paṇyāṅganām |

kanthā-kañcukinaḥ praviśya bhavana-dvārāṇi vārāṇasī-

rathyā-paṅktiṣu pāṇi-pātra-patitāṁ bhikṣām apekṣāmahe ||65||

agre gītaṁ sarasa-kavayaḥ pārśvayor dākṣiṇātyāḥ

paścāl līlāvalaya-raṇitaṁ cāmara-grāhiṇīnām |

yady asty evaṁ kuru bhava-rasāsvādane lampaṭatvaṁ

no cec cetaḥ praviśa sahasā nirvikalpe samādhau ||66||

prāptāḥ śriyaḥ sakala-kāma-dudhās tataḥ kiṁ

nyastaṁ padaṁ śirasi vidviṣatāṁ tataḥ kim |

sampāditāḥ praṇayino vibhavais tataḥ kiṁ

kalpaṁ sthitās tanubhṛtāṁ tanavas tataḥ kim ||67||

bhaktir bhave maraṇa-janma-bhayaṁ hṛdi-sthaṁ

sneho na bandhuṣu na manmathajā vikārāḥ |

saṁsarja doṣa-rahitā vijayā vanāntā

vairāgyam asti kim itaḥ paramarthanīyam ||68||

tasmād anantam ajaraṁ paramaṁ vikāsi

tad brahma cintaya kim ebhir asad-vikalpaiḥ |

yasyānuṣaṅgiṇa ime bhuvanādhipatya-

bhogādayaḥ kṛpaṇa-loka-matā bhavanti ||69||

pātālam āviśasi yāsi nabho vilaṅghya

diṅ-maṇḍalaṁ bhramasi mānasa cāpalena ‘

bhrāntyāpi jātu vimalaṁ katham ātmanīnaṁ

na brahma saṁsarasi virvṛtimm eṣi yena ||70||

kiṁ vedaiḥ smṛtibhiḥ purāṇa-paṭhanaiḥ śāstrair mahā-vistaraiḥ

svarga-grāma-kuṭī-nivāsa-phaladaiḥ karma-kriyā-vibhramaiḥ |

muktvaikaṁ bhava-duḥkha-bhāra-racanā-vidhvaṁsa-kālānalaṁ

svātmānanda-pada-praveśa-kalanaṁ śesair vāṇig-vṛttibhiḥ ||71||

nāyaṁ te samayo rahasyam adhunā nidrāti nātho yadi

sthitvā drakṣyati kupyati prabhur iti dvāreṣu yeṣāṁ vacaḥ |

cetas tān apahāya yāhi bhavanaṁ devasya viśveśitur

nirdauvārika-nirdayokty-aparuṣaṁ niḥsoma-śarma-pradam ||\* ||

yato meruḥ śrīmān nipatati yugāntāgni-valitaḥ

samudrāḥ śuṣyanti pracura-makara-grāha-nilayāḥ |

dharā gacchaty antaṁ dharaṇi-dhara-pādair api dhṛtā

śarīre kā vārtā karikalabha-karṇāgra-capale ||72||

gātraṁ saṅkucitaṁ gatir vigalitā bhraṣṭā ca dantāvalir

dṛṣṭir nakṣyati vardhate vadhiratā vaktraṁ ca lālāyate |

vākyaṁ nādriyate ca bāndhava-jano bhāryā na śuśrūṣate

hā kaṣṭaṁ puruṣasya jīrṇa-vayasaḥ putro’py amitrāyate ||73||

varṇaṁ sitaṁ śirasi vīkṣya śiroruhāṇāṁ

sthānaṁ jarā-paribhavasya tadā pumāṁsam |

āropitāṁsthi-śatakaṁ parihṛtya yānti

caṇḍāla-kūpam iva dūrataraṁ taruṇyaḥ ||74||

yāvat svastham idaṁ śarīram arujaṁ yāvac ca dūre jarā

yāvac cendriya-śaktir apratihatā yāvat kṣayo nāyuṣaḥ |

ātma-śreyasi tāvad eva viduṣā kāryaḥ prayatno mahān

sandīpte bhavane tu kūpa-khananaṁ pratyudyamaḥ kīdṛśaḥ ||75||

tapasyantaḥ santaḥ kim adhinivasāmaḥ sura-nadīṁ

guṇodārān dārān uta paricarāmaḥ savinayam |

pibāmaḥ śāstraughānuta-vividha-kāvyāmṛta-rasān

na vidmaḥ kiṁ kurmaḥ katipaya-nimeṣāyuṣi jane ||76||

durārādhyāś cāmī turaga-cala-cittāḥ kṣitibhujo

vayaṁ tu sthūlecchāḥ sumahati phale baddha-manasaḥ |

jarā dehaṁ mṛtyur harati dayitaṁ jīvitam idaṁ

sakhe nānyac chreyo jagati viduṣe’nyatra tapasaḥ ||77||

māne mlāyini khaṇḍite ca vasuni vyarthe prayāte’rthini

kṣīṇe bandhu-jane gate parijane naṣṭe śanair yauvane |

yuktaṁ kevalam etad eva sudhiyāṁ yaj jahnu-kanyā-payaḥ-

pūtāgrāva-girīndra-kandara-taṭī-kuñje nivāsaḥ kvacit ||78||

ramyāś candra-marīcayas tṛṇavatī ramyā vanānta-sthalī

ramyaṁ sādhu-samāgamāgata-sukhaṁ kāvyeṣu ramyāḥ kathāḥ |

kopopāhita-bāṣpa-bindu-taralaṁ ramyaṁ priyāyā mukhaṁ

sarvaṁ ramyam anityatām upagate citte na kiñcit punaḥ ||79||

ramyaṁ harmya-talaṁ na kiṁ vasataye śravyaṁ na geyādikaṁ

kiṁ vā prāṇa-samāsamāgama-sukhaṁ naivādhika-prītaye |

kintu bhrānta-pataṅga-kṣapavanavyālola-dīpāṅkura-

cchāyā-cañcalam ākalayya sakalaṁ santo vanāntaṁ gatāḥ ||80||

ā saṁsārāt tribhuvanam idaṁ cinvatāṁ tāt tādṛṅ-

naivāsmākaṁ nayana-padavīṁ śrotra-mārgaṁ gato vā |

yo’yaṁ dhatte viṣaya-kariṇo gāḍha-gūḍhābhimāna-

kṣīvasyāntaḥ-karaṇa-kariṇaḥ saṁyamālāna-līlām ||81||

yad etat svacchandaṁ viharaṇam akārpaṇyam aśanaṁ

sahāryaiḥ saṁvāsaḥ śrutam upaśamaika-vrata-phalam |

mano manda-spandaṁ bahir api cirasyāpi vimṛśa-

nna jāne kasyaiṣā pariṇatir udārasya tapasaḥ ||82||

jīrṇā eva manorathāś ca hṛdaye yātaṁ ca tad yauvanaṁ

hantāṅgeṣu guṇāś bandhya-phalatāṁ yātā guṇajñair vinā |

kiṁ yuktaṁ sahasābhyupaiti balavān kālaḥ kṛtānto’kṣamī

hā jñātaṁ madanāntakāṅghri-yugalaṁ muktvāsti nānyo gatiḥ ||83||

maheśvare vā jagatām adhīśvare

janārdane vā jagad-antarātmani |

na vastu-bheda-pratipattir asti me

tathāpi bhaktis taruṇendu-śekhare ||84||

sphurat-sphāra-jyotsnādhavalita-tale kvāpi puline

sukhāsīnāḥ śānta-dhvantisu rajanīṣu dyu-saritaḥ |

bhavābhogodvignāḥ śiva śiva śivety uccavacasaḥ

kadā yāsyāmo’targata-bahula-bāṣpākula-daśām ||85||

mahādevo devaḥ sarid api ca saiṣā sura-sarid-

guhā evāgāraṁ vasanam api tā eva haritaḥ |

suhṛdā kālo’yaṁ vratm idam adainya-vratam idaṁ

kiyad vā vakṣyāmo vaṭa-viṭapa evāstu dayitā ||\*||

vitīrṇe sarvasve taruṇa-karuṇā-pūrṇa-hṛdayāḥ

smarantaḥ saṁsāre viguṇa-pariṇāmāṁ vidhi-gatim |

vayaṁ puṇyāraṇye pariṇata-śarac-candra—kiraṇās

triyāmā nesyāmo hara-caraṇa-cintaika-śaraṇāḥ ||86||

kadā vārāṇasyām amara-taṭinī-rodhasi vasan

vasānaḥ kaupīnaṁ śirasi nidadhāno’ñjali-puṭam |

aye gaurīnātha tripurahara śambho trinayana

prasīdetyākrośan nimiṣam iva neṣyāmi divasān ||87||

udyāneṣu vicitra-bhojana-vidhis tīvrātitīvraṁ tapaḥ

kaupīnāvaraṇaṁ suvastram amitaṁ bhikṣāṭanaṁ maṇḍanam |

āsannaṁ maraṇaṁ ca maṅgala-samaṁ yasyāṁ samutpadyate

tāṁ kāśīṁ parihṛtya hanta vibudhair anyatra kiṁ sthīyate ||\*||

snātvā gāṅgaiḥ payobhiḥ śuci-kusuma-phalair arcayitvā vibho tvā

dhyeye dhyānaṁ niveśya kṣiti-dhara-kuhara-grāva-paryaṅka-mūle |

ātmārāmaḥ phalāśī guru-vacana-ratas tvat-prasādāt smarāre

duḥkhaṁ mokṣye kadāhaṁ sama-kara-caraṇe puṁsi sevāsamuttham ||88||

ekākī niḥspṛhaḥ śāntaḥ pāṇipātro digambaraḥ |

kadā śambho bhaviṣyāmi karma-nirmūlana-kṣamaḥ ||89||

pāṇiṁ pātrayatāṁ nisarga-śucinā bhaikṣeṇa santuṣyatāṁ

yatra kvāpi niṣīdatāṁ bahu-tṛṇaṁ viśvaṁ muhuḥ paśyatām |

atyāge’pi tanor akhaṇḍa-paramānandāvabodha-spṛśā

madhvā ko’pi śiva-prasāda-sulabhaḥ sampatsyate yoginām ||90||

kaupīnaṁ śata-khaṇḍa-jarjarataraṁ kanthā punas tādṛśī

naiścintyaṁ nirapekṣa-bhaikṣyam aśanaṁ nidrā śmaśāne vane |

svātantryeṇa niraṅkuśaṁ viharaṇaṁ svāntaṁ praśāntaṁ sadā

sthairyaṁ yoga-mahotsave’pi ca yadi trailokya-rājyena kim ||91||

brahmāṇḍaṁ maṇḍalī-mātraṁ kiṁ lobhāya manasvinaḥ |

śapharī-sphurtenābdhiḥ kṣubdho na khalu jāyate ||92||

mātar lakṣmi bhajasva kañcid aparaṁ mat-kāṅkṣiṇī mā sma bhūr

bhogeṣu spṛhayālavas tava vaśe kā niḥspṛhāṇām asi |

sadyaḥ syūta-palāśa-patra-puṭikā-pātraiḥ pavitrī-kṛtair

bhikṣā-vastubhir eva samprati vayaṁ vṛttiṁ samīhāmahe ||93||

mahā-śayyā pṛthvī vipulam upadhānaṁ bhuja-latāṁ

vitānaṁ cākāśaṁ vyajanam anukūlo’yam anilaḥ |

śarac-candro dīpo virati-vanitā-saṅga-muditaḥ

sukhī śāntaḥ śete munir atanu-bhūtir nṛpa iva ||94||

bhikṣāsī jana-madhya-saṅga-rahitaḥ svāyatta-ceṣṭaḥ sadā

hānā-dāna-virakta-mārga-nirataḥ kaścit tapasvī sthitaḥ |

rathyākīrṇa-viśīrṇa-jīrṇa-vasanaḥ samprāpta-kanthāsano

nirmāno nirahaṅkṛtiḥ śama-sukhābhogaika-baddha-spṛhaḥ ||95||

caṇḍālaḥ kim ayaṁ dvijātir athavā śūdro’tha kiṁ tāpasaḥ

kiṁ vā tattva-viveka-peśala-matir yogīśvaraḥ ko’pi kim |

ity utpanna-vikalpa-jalpa-mukharair ābhāṣyamāṇā janair

na kruddhāḥ pathi naiva tuṣṭa-manaso yānti svayaṁ yoginaḥ ||96||

hiṁsā-śūnyam ayatna-labhyam aśanaṁ dhātrā marut-kalpitaṁ

vyālānaṁ paśavas tṛṇāṅkura-bhujas tuṣṭāḥ sthalī-śāyinaḥ |

saṁsārārṇava-laṅghana-kṣama-dhiyāṁ vṛttiḥ kṛtā sā nṛṇāṁ

tām anveṣayatāṁ prayānti satataṁ sarvaṁ samāptiṁ guṇāḥ ||97||

gaṅgā-tīre hima-giri-śilā-baddha-padmāsanasya

brahma-dhyānābhyasana-vidhinā yoga-nidrāṁ gatasya |

kiṁ tair bhāvyaṁ mama sudivasair yatra te nirviśaṅkāḥ

kaṇḍūyante jaraṭha-hariṇāḥ svāṅgam aṅge madīye ||98||

jīrṇāḥ kanthā tataḥ kiṁ sitam amala-paṭaṁ paṭṭa-sūtraṁ tataḥ kiṁ

ekā bhāryā tataḥ kiṁ haya-kari-sugaṇair āvṛto vā tataḥ kim |

bhaktaṁ bhuktaṁ tataḥ kiṁ kadaśanam athavā vāsarānte tataḥ kiṁ

vyakta-jyotir na vāntarmathita-bhava-bhayaṁ vaibhavaṁ vā tataḥ kim ||\*||

pāṇiḥ pātraṁ pavitraṁ bhramaṇa-parigataṁ bhaikṣyam akṣayyam annaṁ

vistīrṇaṁ vastram āśā-daśakam acapalaṁ talpam asvalpam urvīm |

yeṣāṁ niḥsaṅgatāṅgī-karaṇa-pariṇata-svānta-santoṣiṇas te

dhanyāḥ saṁnyasta-dainya-vyatikara-nikarāḥ karma nirmūlayanti ||99||

trailokyādhipatitvam eva virasaṁ yasmin mahāśāsane

tal labdhvāsana-vastra-māna-ghaṭane bhoge ratiṁ mā kṛthāḥ |

bhogaḥ ko’pi sa eka eva paramo nityoditā jṛmbhane

yat-svādād virasā bhavanti visayās trailokya-rājyādayaḥ ||\*||

mātar medini tāta māruti sakhe tejaḥ subandho jala

bhrātar vyoma nibaddha eṣa bhavatām antyaḥ praṇāmāñjaliḥ |

yuṣmat-saṅga-vaśopajāta-sukṛta-sphāra-sphuran-nirmala-

jñānāpāsta-samasta-moha-mahimā līne para-brahmaṇi ||100||

śayyā śaila-śilā-gṛhaṁ giri-guhā vastraṁ taruṇāṁ tvacaḥ

sāraṅgāḥ suhṛdo nanu kṣiti-ruhāṁ vṛttiḥ phalaiḥ komalaiḥ |

yesāṁ nirjharam ambu-pānam ucitaṁ ratyai tu vidyāṅganā

manye te parameśvarāḥ śirasi yari baddho na sevāñjaliḥ ||\*||

dhairyaṁ yasya pitā kṣamā ca jananī śāntiś ciraṁ gehinī

satyaṁ mitram idaṁ dayā ca bhaginī bhrātā manaḥ-saṁyamaḥ |

śayyā bhūmi-talaṁ diśo’pi vasanaṁ jñānāmṛtaṁ bhojanaṁ

hy ete yasya kuṭumbino vada sakhe kasmād bhayaṁ yoginaḥ ||\*||

aho vā hāre vā balavati ripau vā suhṛdi vā

maṇau vā loṣṭhe vā kusuma-śayane vā dṛṣadi vā |

tṛṇe vā straiṇe vā mama sama-dṛśo yānti divasāḥ

kvacit puṇyāraṇye śiva śiva śiveti pralapataḥ ||\*||